CELEX: 32018R0222
Language: sk
Date: 2018-02-15 00:00:00
Title: Nariadenie Komisie (EÚ) 2018/222 z 15. februára 2018, ktorým sa mení príloha VII k nariadeniu Európskeho parlamentu a Rady (ES) č. 882/2004, pokiaľ ide o referenčné laboratórium Európskej únie pre monitorovanie virálnej a bakteriologickej kontaminácie lastúrnikov (Text s významom pre EHP )

16.2.2018   
            
            
               SK
            
            
               Úradný vestník Európskej únie
            
            
               L 43/8
            
         NARIADENIE KOMISIE (EÚ) 2018/222
   z 15. februára 2018,
   ktorým sa mení príloha VII k nariadeniu Európskeho parlamentu a Rady (ES) č. 882/2004, pokiaľ ide o referenčné laboratórium Európskej únie pre monitorovanie virálnej a bakteriologickej kontaminácie lastúrnikov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 5 a 6,
   keďže:
   
               (1)
            
            
               V nariadení (ES) č. 882/2004 sa stanovujú všeobecné úlohy referenčných laboratórií Európskej únie (ďalej len „referenčné laboratóriá EÚ“) pre potraviny a krmivá a pre zdravie zvierat a požiadavky na ne. Menované referenčné laboratóriá EÚ sú uvedené v prílohe VII k uvedenému nariadeniu vrátane tých, ktoré sú zodpovedné za monitorovanie virálnej a bakteriologickej kontaminácie lastúrnikov.
            
         
               (2)
            
            
               Menovanie referenčného laboratória EÚ pre monitorovanie virálnej a bakteriologickej kontaminácie lastúrnikov, ktoré sa nachádza v Spojenom kráľovstve, sa skončí 31. decembra 2018 v nadväznosti na oznámenie Spojeného kráľovstva v súlade s článkom 50 Zmluvy o Európskej únii.
            
         
               (3)
            
            
               Keďže Salmonella, Escherichia coli a vírusy predstavujú v prípade lastúrnikov hlavné riziká pochádzajúce z potravinového reťazca, v referenčných laboratóriách EÚ pre analýzu a testovanie zoonóz (salmonely), v referenčnom laboratóriu EÚ pre Escherichia coli vrátane verotoxinogenickej E. coli (VTEC) a v referenčnom laboratóriu EÚ pre vírusy prenášané potravinovým reťazcom by sa mali vykonávať analytické testy na salmonelu, E. coli a vírusy (v uvedenom poradí), ktoré sa doteraz vykonávali v referenčnom laboratóriu EÚ pre monitorovanie virálnej a bakteriologickej kontaminácie lastúrnikov. Referenčné laboratórium EÚ pre monitorovanie morských biotoxínov by malo prevziať činnosti týkajúce sa klasifikácie a monitorovania produkčných oblastí lastúrnikov. Referenčné laboratórium EÚ pre monitorovanie virálnej a bakteriologickej kontaminácie lastúrnikov už nie je potrebné, a preto by sa malo vypustiť zo zoznamu uvedeného v prílohe VII k nariadeniu (ES) č. 882/2004.
            
         
               (4)
            
            
               Nariadenie (ES) č. 882/2004 by sa preto malo zodpovedajúcim spôsobom zmeniť.
            
         
               (5)
            
            
               S cieľom vyhnúť sa akémukoľvek prerušeniu činností, ktoré v súčasnosti vykonáva referenčné laboratórium EÚ pre monitorovanie virálnej a bakteriologickej kontaminácie lastúrnikov, je vhodné, aby sa opatrenia stanovené v tomto nariadení uplatňovali od 1. januára 2019.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V časti I prílohy VII k nariadeniu (ES) č. 882/2004 sa vypúšťa bod 4.
   Článok 2
   Referenčné laboratóriá EÚ pre analýzu a testovanie zoonóz (salmonely), referenčné laboratórium EÚ pre Escherichia coli vrátane verotoxinogenickej E. coli (VTEC) a referenčné laboratórium EÚ pre vírusy prenášané potravinovým reťazcom prevezmú činnosti, ktoré doteraz vykonávalo referenčné laboratórium EÚ pre monitorovanie virálnej a bakteriologickej kontaminácie lastúrnikov, pokiaľ ide o analytické testy na salmonelu, E. coli a vírusy v uvedenom poradí.
   Referenčné laboratórium EÚ pre monitorovanie morských biotoxínov prevezme činnosti týkajúce sa klasifikácie a monitorovania produkčných oblastí lastúrnikov.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2019.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. februára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 165, 30.4.2004, s. 1.